**ओ३म्**

**‘श्री नरेन्द्र मोदी जी को जन्म दिवस की हार्दिक शुभकामनायें।’**

**-मनमोहन कुमार आर्य, देहरादून।**

आज भारत के वर्तमान पन्द्रहवें प्रधान मंत्री श्री नरेन्द्र दामोदरदास मोदी जी का 65हवां जन्म दिवस है। श्री मोदी जी ने 26 मई, 2014 को प्रधानमंत्री के पद का कार्यभार संभाला था। अपने 15-16 महीनों के प्रधानमंत्रित्व काल में आपने अपनी योग्यता, कार्यों व साफ सुथरी छवि के कारण न केवल समूचे देश अपितु विश्व में एक प्रमुख स्थान बनाया है जो शायद पूर्व के प्रधान मंत्री नहीं बना सके। सारा देश मोदी जी से देश की सुरक्षा व उन्नति सहित अपनी रक्षा व उन्नति की अपेक्षायें लगाये हुए है। सभी को आशा है कि देश में पूर्व की तुलना में अच्छा सुखद समय आयेगा और अधिकांश बुद्धिजीवियों की राय में वर्तमान समय, कुछ अपवादों को छोड़कर, अनेक प्रकार से अच्छा ही है। श्री नरेन्द्र मोदी जी पर दायित्व है कि वह विश्व में देश की प्रतिष्ठा व प्रभाव को बढ़ांएं। इस काम में अब तक श्री मोदी जी को अपूर्व सफलता प्राप्त हुई है। आज देश में भारत की छवि पूर्व की तुलना में कहीं अच्छी है। बड़े स्तरों पर भ्रष्टाचार की ऐसी कोई घटना सामने नहीं आयी जैसी पहले आती रही हैं। प्रधानमंत्री जी की अनेक योजनाओं से देश को बहुत फायदा हुआ है। सरकार को हजारों व लाखों करोड़ों रूपये प्राप्त हुए हैं जिनसे देश के लोगों की उन्नति में सहायता मिलेगी। उनके द्वारा अब तक की गई जनहितकारी अनेक घोषणायें आगामी कुछ वर्षों में पूरी होंगी जिससे देश के बड़ी संख्या में लोग लाभान्वित होंगे। हम सारे देश में विद्युत पहुंचायें जाने की उनकी एक योजना पर ही विचार करें तो कल्पना कर सकते हैं कि जिन घरों में आज विद्युत नहीं है, जब आगामी दो-तीन वर्षों में उनके यहां विद्युत आ पहुंचेगी तो उनको कितना सुख व मानसिक शान्ति प्राप्त होगी। यह सुखद अनुभव वही व्यक्ति कर सकता है जो अभावों में जीवित रहा हो। हम प्रधानमंत्री जी की इस योजना के लिए उन्हें हार्दिक बधाई देते हैं और आशा करते हैं कि सभी सहयोगियों के कारण यह अपूर्व ऐतिहासिक योजना शीघ्र व यथासमय पूर्ण होगी।

 श्री मोदी जी के प्रधानमंत्रीत्व काल में ही भारत का एक मानवरहित यान मंगल पर पहुंचा और उससे वहां के वातावरण आदि की अनेक जानकारियां देश को प्राप्त हुईं। यह विज्ञान व प्राद्योगिकी के क्षेत्र की आधुनिक युग की बहुत बड़ी उपलब्धि है। हम आशा करते हैं कि निकट भविष्य में विज्ञान विषयक नई-नई महत्वाकांक्षी योजनायें बनंेगी और शीघ्र ही पूरी भी होंगी जिससे देश की क्षमता को विश्व पटल पर स्थापित हो सके। सबसे मुख्य बात है कि देश के गरीब से गरीब, निराश्रित, वृद्ध, अपंग, रोगी व अक्षम लोगों को सम्मानित जीवन, अपना घर, भोजन, वस्त्र, चिकित्सा व सुरक्षा का जीवन प्राप्त कराया जाना। यह कार्य असम्भव नहीं तो कठिन व जटिल अवश्य है। हम आशा करते हैं कि मोदी जी के नेतृत्व में इस दिशा में अपूर्व सफलताओं के साथ कार्य होगा। यदि इस दिशा में कोई योजना बनती है और वह आंशिक व पूर्ण सफल होती है तो यह देश के सौभाग्य की सबसे बड़ी उपलब्धि कही जा सकेगी।

 हम यह अनुभव करते हैं कि देश में अन्धविश्वास व अज्ञान आज इक्कीसवीं शताब्दी में बढ़ रहे हैं जिन्हें समाप्त किया जाना चाहिये। यह कार्य सदियों पूर्व कबीर दास जी ने व बाद में **महर्षि दयानन्द सरस्वती** सहित अनेक महात्माओं ने समय समय पर किया। सामाजिक विषमता एवं जन्मना जातिवाद अस्तित्व बनाये हुए हैं जो कि पूरी तरह से देश हित के विरुद्ध होने के साथ मानव धर्म के भी विरुद्ध है। देश से सभी प्रकार के अन्धविश्वास, धार्मिक व अन्य, समाप्त हों, यह भी हम कामना करते हैं। मोदी जी देश के प्रधानमंत्री हैं व साधन सम्पन्न हैं। वह निश्चित ही इस दिशा में अवश्य कुछ न कुछ सोचते होंगे। यदि उनके कार्यकल में अज्ञान व अन्धविश्वास के ह्रास में कुछ सफलता मिलती है, तो यह देश व मानवजाति के लिए सुखदायी व कल्याणकारी होगा।

 इसी के साथ हम प्रधानमंत्री श्री नरेन्द्र दामोदरदास मोदी जी को जन्म दिवस पर उनके स्वस्थ जीवन, दीघार्यु व जीवन के प्रत्येक क्षेत्र में सफलता की शुभकामनायें देते हैं। ईश्वर उन्हें स्वस्थ व चिरायु करें।

**-मनमोहन कुमार आर्य**

**पताः 196 चुक्खूवाला-2**

**देहरादून-248001**